มันนี่ทูเดย์
ไทยพาณิชย์กำไรวูบ 3%
21 ก.ค. 2559

ไทยพาณิชย์กำไรวูบ 3%
ธนาคารไทยพาณิชย์แจ้งผลดำเนินงานธนาคารและบริษัทย่อย ไตรมาส 2 ปีนี้มีกำไรสุทธิ 12,818 ล้านบาท ลดลง 3% เทียบกับช่วงเดียวกันปีก่อน ซึ่งเป็นผลมาจากการเพิ่มการตั้งค่าเผื่อหนี้สงสัยจะสูญเป็นพิเศษในไตรมาสนี้ เนื่องจากธนาคารมีกำไรพิเศษจากการกลับรายการสำรองประกันภัยของบริษัท เอสซีบีไลฟ์ ส่วนกำไรจากการดำเนินงาน เพิ่มขึ้นเป็น 24,391 ล้านบาท โดยรายได้ดอกเบี้ยสุทธิเพิ่มขึ้น รวมทั้งการกลับรายการสำรองประกันภัยของเอสซีบีไลฟ์ ทำให้รายได้สุทธิจากการรับประกันภัยเพิ่มขึ้น ส่วนครึ่งปีแรกปีนี้ธนาคารมีกำไรสุทธิ 23,364 ล้านบาท ลดลง 11.4% 
ทหารไทยกำไรลด
ธนาคารทหารไทยแจ้งตลาดหลักทรัพย์ถึงผลดำเนินงานของธนาคารและบริษัทย่อย ไตรมาส 2 ปีนี้ ว่ามีกำไรสุทธิ 2,150 ล้านบาท ลดลงจากช่วงเดียวกันปีก่อนที่มีกำไรสุทธิ 2,260 ล้านบาท และมีกำไรสุทธิต่อหุ้น 0.0491 บาท ลดลงจากช่วงเดียวกันปีก่อนที่มีกำไรสุทธิต่อหุ้น 0.0517 บาท